《累日前伏蒙袖书临访并小文编及明堂图披玩寻》
宋代·叶清臣

进士不读书，明经不根义。
诟病君子儒，于今作文弊。
礼部右词赋，诸生窃科第。
从道不违人，追趋斯近利。
李生何为者，力学务逊志。
羞耻事章句，深湛刺经艺。
常惟天子贵，无大明堂位。
邈焉三代风，尠矣百世继。
去圣日逾远，攻端非其致。
公玉既妄图，戴德亦缪记。
汉唐盛容典，规画不足示。
其间区区者，何暇盛德事。
确论无甚高，阔讲寖而坠。
披文会今古，援笔考同异。
面势本周官，织悉探吕氏。
俛拾林甫长，仰擿康成盩。
昭发老生蒙，冥符作者意。
圣期接千统，缛礼恢万祀。
无文既已秩，同节此云备。
宁当总章法，未擥云台议。
废兴有时合，聪明自民视。
成厦繄众材，至理岂一士。
南阙朝奏书，中朝夕鸣佩。
行矣无自遗，日中今可熭。

作者简介：叶清臣（1000─1049） 北宋名臣。字道卿，长洲人（今苏州市）。天圣二年（1024）榜眼。历任光禄寺丞、集贤校理，迁太常丞，进直史馆。论范仲淹、余靖以言事被黜事，为仁宗采纳，仲淹等得近徙。同修起居注，权三司使。知永兴军时，修复三白渠，溉田六千顷，实绩显著，后人称颂。著作今存《述煮茶小品》等。皇祐元年卒，年五十（一作四十七）。《宋史》、《东都事略》有传。《全宋词》录其词一首。